b'\n_START_ARTICLE_\nVidem pri Ptuju\n_START_SECTION_\nZgodovina\n_START_PARAGRAPH_\nKraj se v pisnih virih omenja leta 1355, ko je bil imenovan \xc5\xbeupnik v cerkvi ob Dravinji. Sicer pa se kraj z imenom \xc2\xbbS. Vitus in Tren\xc2\xab\xc2\xa0omenja v listini iz leta 1392._NEWLINE_Matej Slekovec pi\xc5\xa1e v \xc5\xbeupnijski kroniki, da je stal na \xc2\xbbGradi\xc5\xa1\xc4\x8du\xc2\xab, ob izlivu Dravinje v Dravo, na najvi\xc5\xa1jem vrhu, neko\xc4\x8d mogo\xc4\x8dni grad Tranek (Dranek), ki nosi ime po Dravinji. Danes o gradu ni sledu. Lastniki halo\xc5\xa1kih posesti so bili gospodje Drane\xc5\xa1ki, nato so ga odkupili gospodje Ptujski. Kasneje se grad omenja vse do druge polovice 14. stoletja. V bli\xc5\xbeini gradu pa se v za\xc4\x8detku 15. stoletja omenja cerkvica Sv. Jan\xc5\xbea, ki so jo dali postaviti gospodje Ptujski._NEWLINE_Kraj so pestile razli\xc4\x8dne nesre\xc4\x8de. V letu 1532 so Turki napadli in poru\xc5\xa1ili ve\xc4\x8d gradov in cerkva v Halozah, med njimi najbr\xc5\xbe tudi grad Dranek. Cerkev Sv. Vida so kmalu obnovili, razvaline gradu pa so izginile. V letu 1645 se je kuga raz\xc5\xa1irila iz Ptuja na Videm. Tako je bila meseca julija \xc5\xbee polovica hi\xc5\xa1 zaznamovanih z belim kri\xc5\xbeem, znamenjem kuge._NEWLINE_\xc5\xa0ola v kraju ima ve\xc4\x8dstoletno tradicijo. Prve omembe organistov in u\xc4\x8diteljev najdemo zapisane v \xc5\xbeupnijski kroniki od leta 1692 dalje. Z imenom \xc2\xbbSchulmeister\xc2\xab\xc2\xa0je leta 1719 omenjen Franz Anton Sutori. Od tega \xc4\x8dasa naprej lahko govorimo o kontinuiranem pouku v kraju.\n_START_SECTION_\nZgradbe\n_START_PARAGRAPH_\nSredi\xc5\xa1\xc4\x8de kraja se je v zadnjih dvajsetih letih mo\xc4\x8dno spremenilo. Novo zgrajena poslopja, kot so gasilski dom, po\xc5\xa1ta, trgovine, pekarna, gostilna, banka, bifeji, su\xc5\xa1ilnica hmelja, velika moderna \xc5\xa1ola, most \xc4\x8dez Dravinjo in nova zgradba ob\xc4\x8dinske hi\xc5\xa1e, mu dajejo urbaniziran, skoraj mestni videz.\n_START_SECTION_\nOb\xc4\x8dinski praznik in prireditve\n_START_PARAGRAPH_\nOb\xc4\x8dinski praznik slavijo 15. junija - na Vidovo._NEWLINE_V pustnem \xc4\x8dasu je \xc5\xbee tradicionalna povorka Fa\xc5\xa1enk na Vidmu. Na njej sodelujejo tradicionalne pustne maske: korant iz Lancove vasi z zna\xc4\x8dilnimi rogovi, ora\xc4\x8di iz Haloz in rusa.\n_START_SECTION_\nNaravne znamenitosti\n_START_PARAGRAPH_\nV neposredni bli\xc5\xbeini med Studen\xc4\x8dnico in Dravinjo se razprostira Krajinski park \xc5\xa0turmovci, kjer so ohranjene nekatere ogro\xc5\xbeene \xc5\xbeivalske in rastlinske vrste.'